MEMORIUL

PRIVIND FUZIUNEA PRIN CONTOPIRE A

S.C. CALOR S.A. CU S.C. TERMOCET 2002 S.A.

În anul 1884, la 12 noiembrie, este pusă în funcţiune Uzina Electrică Timişoara construită de societatea anglo – austriacă Brush Electrical Company. Curentul electric produs alimenta circuite stradale de iluminat pe lungime de circa 60 km.

În 1912 se montează prima turbină cu abur, iar în perioada 1955 – 1957 se creează condiţiile de interconexiune a uzinei cu sistemul energetic naţional.

Primele forme organizate de alimentare locală şi semicentralizată (C.T. de bloc) au apărut în jurul anului 1950 în cadrul Intreprinderii de Gospodărie Orăşenească (I.G.O.) Timişoara.

Specific unei aglomerări urbane, se pun bazele unui sistem centralizat prin montarea începând cu anul 1963 a primelor cazane de apă fierbinte 2 x 50 Gcal/h şi 3 x 100 Gcal/h.

În paralel, în cadrul Intreprinderii de Localuri şi Locuinţe s-a înfiinţat activitatea de producere şi distribuire a energiei termice, inclusiv prin cele patru puncte termice racordate la reţelele de termoficare ale Centralei Electrice Timişoara şi o centrală termică de cartier.

Dacă în anii 1970 – 1979 s-a realizat o proporţie normală între dezvoltarea numărului de consumatori şi a capacităţilor termice, în perioada 1979 – 1989 capacităţile termice, precum şi calitatea acestora, nu au mai ţinut pasul cu numărul consumatorilor.

În anul 1986, o parte din acest deficit
a fost compensat prin punerea în funcţiune a primei capacităţi la CET Timişoara Sud respectiv un CAF de 100 Gcal/h.

Centrala a fost proiectată să funcţioneze cu combustibil solid (lignit), cu suport de gaze naturale, fiind prevăzută a se realiza în două etape – termică şi energetică – până în prezent executându-se doar etapa termică.

În prezent, S.C. CALOR S.A., transformată din Regie Autonomă prin H.C.L. 153/29.07.2003, cu sediul în Timişoara str. Piatra Craiului nr.3, are ca obiect principal de activitate producţia în centrale termice proprii, transformarea, distribuţia şi furnizarea energiei termice.

Datele de identificare ale societăţii sunt: 

- Cod Unic de înregistrare  2487507 

- Atribut fiscal  R

- Număr de ordine în Registrul Comerţului  J35/631/1991

Patrimoniul societăţii, conform bilanţului de la 31.12.2002 este de 957.418.919 mii lei.

S.C. CALOR S.A. furnizează energie termică ( încălzire şi apă caldă menajeră) pentru 70% din necesarul oraşului, prin intermediul a 15 centrale termice proprii alimentate cu gaz metan şi 115 puncte termice alimentate cu energie termică primară de la S.C. TERMOCET 2002 S.A. 

Aceasta a fost înfiinţată prin H.C.L. nr. 224/16.07.2002 în conformitate cu H.G. 104/7.02.2002, prin transferul de la S.C. TERMOELECTRICA S.A. la Consiliul Local Timişoara.

Obiectul principal de activitate al S.C. TERMOCET 2002 S.A. este producţia şi transportul energiei termice primare, precum şi a energiei electrice.

Această activitate se desfăşoară în cele două centrale de termoficare, respectiv:

- CET Centru, situată în centrul oraşului în Piaţa Romanilor nr. 11, cu funcţionare pe gaz metan şi păcură

- CET Sud, situată în Calea Şagului nr. 201, în zona de sud-est a oraşului, cu funcţionare pe cărbune şi suport gaz metan.

S.C. TERMOCET 2002 S.A. are sediul social în Timişoara str. Episcop Joseph Lonovici nr.4, iar datele de identificare ale societăţii sunt:


- Cod unic de înregistrare 14775422


- Atribut fiscal R


- Număr de ordine în Registrul Comerţului J35/1110/24.07.2002


Patrimoniul societăţii, conform bilanţului la 31.12.2002 este de 3.130.155.939 mii lei.

După transferul activităţii de producere în cele două centrale de termoficare de la S.C. TERMOELECTRICA S.A. la Consiliul Local Timişoara, s-a pus tot mai frecvent problema fuzionării prin contopire a celor două societăţi comerciale, având în vedere activităţile complementare pe care le desfăşoară.

De asemenea, la aceeaşi concluzie au ajuns şi partenerul german GTZ Stadtwerke Karlsruhe  cu ocazia realizării la comanda Consiliului Local a „Conceptului strategic în ce priveşte termoficarea oraşului Timişoara”, aprobat prin H.C.L. nr. 163/29.07.2003.

Având în vedere cele de mai sus şi ţinând cont de hotărârile consiliilor de administraţie ale S.C. (R.A.) CALOR şi S.C. TERMOCET 2002 S.A., considerăm benefică pentru locuitorii municipiului Timişoara fuzionarea prin contopire a celor două societăţi, care să fie aprobată prin H.C.L., şi constituirea unei companii locale de termoficare „COLTERM” S.A. cu un activ net de 762.132.484.316 lei.

Sediul principal al noii companii va fi în Timişoara str. Episcop Joseph Lonovici nr.4, iar sediul secundar în Timişoara str. Piatra Craiului nr.3  

  Consiliul de administraţie                                    Consiliul de administraţie

